text: РЕШЕНИЕ ЗА ИЗПЪЛНЕНИЕ (ЕС) 2015/129 НА КОМИСИЯТА
  от 26 януари 2015 година
  за изменение на приложение I към Решение 93/52/ЕИО по отношение на признаването на Кипър за официално свободен от бруцелоза (B. melitensis)
  (нотифицирано под номер С(2015) 172)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 91/68/ЕИО на Съвета от 28 януари 1991 г. относно ветеринарно-санитарните изисквания относно търговията с овце и кози в рамките на Общността (1), и по-специално глава 1, раздел II от приложение А към нея,
  като има предвид, че:
  (1)
  С Директива 91/68/ЕИО се определят ветеринарно-санитарните изисквания относно търговията с овце и кози в рамките на Съюза. С нея се установяват изискванията, според които държави членки или региони от тях могат да бъдат признати за официално свободни от бруцелоза.
  (2)
  В приложение I към Решение 93/52/ЕИО на Комисията (2) са изброени държавите членки, които са признати за официално свободни от бруцелоза (B. melitensis) в съответствие с Директива 91/68/ЕИО.
  (3)
  Кипър предостави на Комисията документация, доказваща, че по отношение на цялата ѝ територия са спазени изискванията, определени в глава 1, раздел II, точка 1, буква б) от приложение А към Директива 91/68/ЕИО, за да бъде призната за официално свободна от бруцелоза (B. melitensis).
  (4)
  След оценка на документацията, предоставена от Кипър, посочената държава членка следва да бъде призната за официално свободна от бруцелоза (B. melitensis).
  (5)
  Поради това приложение I към Решение 93/52/ЕИО следва да бъде съответно изменено.
  (6)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Приложение I към Решение 93/52/ЕИО се заменя с текста в приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 26 януари 2015 година.